Det er i grunden ikke, fordi man kan se det på dem. Men Elli og Evan Munkholm fra Aalborg har været gift i seks og et halvt årti – siden 20. juni 1953. - Ja, hun siger da, at hun stadig elsker mig. Og det må jeg jo tro på, griner Evan Munkholm. Ved siden af sidder hans bedre halvdel gennem 69 år og smiler til ham. Evan og Elli Munkholm fra Aalborg, der første gang kastede deres kærlighed på hinanden tilbage i 1949, er et af de 989 ægtepar i hele Danmark, der i år kan fejre krondiamantbryllup. Første gang, Elli Munkholm fik øje på sin mand gennem 65 år, var en eftermiddag ved et dansearrangement i Kilden i Aalborg - der hvor Hotel Hvide Hus i dag ligger. Og hun husker særligt en ting: - Hans tøj! Han var så smart i tøjet. Fordi det var tøj, som han havde købt i Australien, fortæller hun. - Kan det blive større? Evan, der dengang sejlede en del med ØK og derfor var iført tøj fra Australien fik hurtigt charmeret sig ind på Elli. Onsdag, 69 år efter den eftermiddag på dansegulvet, blev deres kærlighed gennem knap syv årtier fejret af naboer og familie i Aalborg. - Mine forældre har været gift i 65 år. De har kendt hinanden i 69 år. Kan det blive større? Jeg er pavestolt, siger parrets datter, Britta Munkholm. Hør hele fortællingen om hr. og fru Munkholms kærlighed i indslaget øverst i artiklen.

Opsummering:
Mens det aldrig har været nemmere at blive skilt, kan 989 ægtepar i hele Danmark i år fejre krondiamantbryllup – altså 65 års ægteskab.